Hof verbied EFF om standbeeldskending aan te moedig | Maroela Media
Hof verbied EFF om standbeeldskending aan te moedig
Die Paul Kruger-standbeeld in Pretoria. Foto: Twitter
Die Noord-Gautengse hooggeregshof het Dinsdag 'n interdik toegestaan waarvolgens die EFF en sy lede verbied word om die publiek aan te hits om enige standbeelde in die land te beskadig of te verwyder.
Die Solidariteit Beweging het die aansoek gebring en versoek dat spesifiek Julius Malema, leier van die EFF, Mbuyiseni Ndlozi, die party se nasionale woordvoerder, en Moafrika Mabongwana, die party se adjunkvoorsitter in Tshwane, verbied word om voortaan enige van die party se lede en ondersteuners aan te hits om nasionale monumente en standbeelde in Suid-Afrika te ontsier, beskadig of te verwyder.
Johan Kruger, adjunkhoofsekretaris van Solidariteit, het gesê dit sluit spesifiek monumente en standbeelde wat die Afrikaner-geskiedenis en -kultuur verteenwoordig in.
Volgens Kruger is die hofuitspraak 'n reuse-oorwinning vir die Afrikaanse kultuurgemeenskap en stuur 'n duidelike boodskap teen die vernietiging van die Afrikaner-geskiedenis en -erfenis uit. "Die ontsiering en beskadiging van standbeelde wat 'n bepaalde deel van die Suid-Afrikaanse geskiedenis verteenwoordig, is 'n uiters emosionele saak. Hierdie soort optrede is verdelend en veroorsaak dat spanning tussen kultuurgemeenskappe en rassegroepe oplaai," het hy gesê.
Hy het gesê die beweging sal die EFF se leierskap fyn dophou en, indien hulle nie aan die hofbevel gehoor gee nie, 'n aansoek van minagting van die hof teen die party bring.
EFF Pretoria Solidariteit standbeelde
Beesboer skuldig aan dieremishandeling
Dankie Solidariteit dit was eintlik die werk wat die ANC moes gedoen het maar ons almal weet dat hulle ondersteun die beskadiging van die beelde ook.